b"\n_START_ARTICLE_\nChelsea Manning\n_START_SECTION_\nBakgrunn\n_START_PARAGRAPH_\nMannings foreldre traff hverandre da faren tjenestegjorde for United States Navy som etterretningsanalytiker, stasjonert i Wales, hvor moren var fra. Da familien senere flyttet til Oklahoma, arbeidet faren som IT-sjef for et bilutleieselskap, noe som medf\xc3\xb8rte mye reisefrav\xc3\xa6r, samtidig som moren hadde helseproblemer og utviklet alkoholisme. Dette f\xc3\xb8rte til at Chelsea og hennes eldre s\xc3\xb8sken m\xc3\xa5tte klare seg selv for en stor del._NEWLINE_Manning var alltid liten av vekst til \xc3\xa5 v\xc3\xa6re gutt, med en h\xc3\xb8yde p\xc3\xa5 1,57 m h\xc3\xb8y, og ble mobbet for dette. Hun viste tidlig et data-talent og hadde en rekke kunnskaper, blant annet gikk hun til topps i quiz-konkurranser. Hun viste tidlig stor motstand mot all religion, og holdt seg taus under lojalitetserkl\xc3\xa6ringen under alle referanser til Gud._NEWLINE_Etter at foreldrene ble skilt, flyttet hun i november 2001 med moren til Haverfordwest i Wales, hvor hun hadde familie. Her ble hun mobbet av jevnaldrende, b\xc3\xa5de for sin aksent, for at hun var s\xc3\xa5 lav og feminin (\xc2\xabeffeminate\xc2\xbb). Hun hadde fortalt to venner hjemme i Oklahoma at hun var homofil, men var ikke \xc3\xa5pen om dette p\xc3\xa5 skolen i Wales._NEWLINE_Da hun var 17, fryktet hun for at moren var for syk til \xc3\xa5 ha henne hjemme, og hun flyttet tilbake til USA hvor hun flyttet hjem til faren som bodde i Oklahoma City med sin nye ektefelle og deres felles barn. Hun levde p\xc3\xa5 denne tiden \xc3\xa5pent som homofil. Hun hadde et godt forhold til faren, men ikke til stemoren. Etter at hun i mars 2006 hadde truet henne med en kniv, m\xc3\xa5tte hun flytte fra huset og fartet rundt f\xc3\xb8r hun flyttet til morens s\xc3\xb8ster som var advokat i Potomac i Maryland. Hun hadde her en del tilfeldige, lavt betalte jobber, men levde et rolig liv med en fast kj\xc3\xa6reste._NEWLINE_\xc3\x85ret etter vervet hun seg til det milit\xc3\xa6re, men ble mobbet p\xc3\xa5 rekruttskolen for at hun var s\xc3\xa5 lav, homofil og for \xc3\xa5 krangle med b\xc3\xa5de kolleger og overordnede. Det ble vurdert \xc3\xa5 kaste henne ut av det milit\xc3\xa6re, men hun gjenopptok rekruttskolen i januar 2008. I april samme \xc3\xa5r ble hun sendt p\xc3\xa5 oppl\xc3\xa6rings som etterretningsanalytiker, hvor hun ogs\xc3\xa5 fikk en sikkerhetsklarering til Top Secret._NEWLINE_B\xc3\xa5de under den etterf\xc3\xb8lgende treningen i Fort Polk i New York for tjenestegj\xc3\xb8ring i Irak, og ogs\xc3\xa5 etter at hun ble overf\xc3\xb8rt dit, viste Manning en f\xc3\xb8lelsesmessig ustabilitet. Som f\xc3\xb8lge av den dav\xc3\xa6rende Don't ask, don't tell-politikken, kunne hun ikke snakke \xc3\xa5pent om disse, men gikk i terapi og personlig r\xc3\xa5dgivning, og det var en skepsis til \xc3\xa5 ha henne i Irak da hun kunne utgj\xc3\xb8re en risiko mot selv selv og andre. Men samtidig var det mangel p\xc3\xa5 folk med hennes kompetanse, slik at hun ble beholdt._NEWLINE_Hun mente selv hun kunne ha kj\xc3\xb8nnsidentitetsforstyrrelser, og meddelte dette i en e-post til sin sersjant, hvor hun la med et bilde av seg selv, kledd som kvinne og kalte seg Breanna Manning.\n_START_SECTION_\nAnklager\n_START_PARAGRAPH_\nHun ble i juli 2010 anklaget for \xc3\xa5 ha kopiert gradert materiale over p\xc3\xa5 sin private datamaskin og overf\xc3\xb8rt forsvarsinformasjon av nasjonal viktighet til et uautorisert sted i perioden mellom 19. november 2009 og 27. mai 2010. I tillegg ble det i mars 2011 lagt til ytterligere 22 anklagepunkter, blant annet \xc3\xa5 \xc2\xabassistere fienden\xc2\xbb, noe som kan gi lovens strengeste straff, men anklagerne hevder at de ikke vil anmode om d\xc3\xb8dsstraff._NEWLINE_Manning hadde bare tjenestegjort i Irak fra oktober 2009 da hun etter anklagen skal ha begynt \xc3\xa5 kopiere gradert materiale allerede m\xc3\xa5neden etter, blant annet videoer av luftangrepet i Bagdad den 12. juli 2007. Hun hadde adgang til nettverket SIPRNet som kommuniserer gradert materiale. Hun ble arrestert atter at den amerikanske hackeren Adrian Lamo rapporterte til FBI at Manning hadde fortalt ham p\xc3\xa5 en online chat i mai 2010 at hun hadde lastet ned gradert materiale fra SIPRNet og overlevert dette til Wikileaks som hadde startet \xc3\xa5 publisere dette i februar samme \xc3\xa5r._NEWLINE_Det skal ha blitt lekket 251\xc2\xa0287 amerikanske diplomatmeldinger._NEWLINE_Etter at hun ble arrestert, ble Manning flyttet til en milit\xc3\xa6r arrest i Kuwait og i juli 2010 transportert til USA hvor hun ble plassert under \xc2\xabmaksimal sikkerhet\xc2\xbb og p\xc3\xa5 enecelle i en milit\xc3\xa6rbase i Virginia tilh\xc3\xb8rende US Marine Corps under p\xc3\xa5vente av medisinske unders\xc3\xb8kelser og h\xc3\xb8ringen som skulle avklare rettsprosedyren videre. Amnesty International uttrykte i januar 2011 bekymring over forholdene under varetekten hun satt i.\n_START_SECTION_\nRettssak\n_START_PARAGRAPH_\nManning ble stilt for krigsrett, og forhandlingene ble innledet 3. juni 2013, nesten tre \xc3\xa5r etter at hun ble arrestert. Aktor hevdet her at hun var drevet av ren arroganse da hun lekket hundretusener av hemmeligstemplede dokumenter, og at hun slik gikk fiendens \xc3\xa6rend, mens forsvareren hevdet at Manning hadde gode intensjoner, men var ung og naiv. Mannings intensjon var at USAs befolkning ville endre holdning til krigen i Irak dersom de fikk mer informasjon om hva som faktisk skjedde. Manning erkl\xc3\xa6rte seg delvis skyldig etter tiltalen, da hun i februar 2013 erkl\xc3\xa6rte seg skyldig i 10 av 22 anklagepunkter. Hun har erkjent \xc3\xa5 ha sendt flere hundre tusen kamprapporter fra Irak og Afghanistan og andre datafiler til WikiLeaks mens hun arbeidet med analyser av etterretningsmateriale i Bagdad._NEWLINE_Dommen falt 30. juli 2013 og Manning ble funnet skyldig p\xc3\xa5 20 av 22 punkter. Manning ble frikjent for den mest alvorlige anklagen, nemlig \xc3\xa5 ha bist\xc3\xa5tt fienden, men ble funnet skyldig i spionasje, tyveri og milit\xc3\xa6re forbrytelser. Tross at hun var frikjent for den alvorligste anklagen, kunne Manning ha blitt d\xc3\xb8mt til s\xc3\xa5 mye som 136 \xc3\xa5rs fengsel (mot 154 hvis hun hadde blitt funnet skyldig i alle anklagene). Denise Lind er dommer i saken mot Manning, og 21. august ble hun d\xc3\xb8mt til 35 \xc3\xa5rs fengsel, men dommen kan ankes._NEWLINE_I mars 2019 ble Manning fengslet for \xc3\xa5 ha vist ringeakt for retten."